Oven på et par skuffende uger i begyndelsen af juli med masser af regnfuldt sommervejr, har solen bidt sig fast i det nordjyske sommerland, og det har nu resulteret i endnu en besøgsrekord i Fårup Sommerland. I uge 30 har ikke færre end 83.437 besøgt parken. Den tidligere rekord er fra 2008 og var på 73.567 gæster på en enkelt uge. Det er anden gang i sæsonen sommerlandet slår en besøgsrekord. I midten af juli slog parken rekorden for flest gæster på en enkelt dag. - Fårup har nået en størrelse, hvor vi tiltrækker et publikum fra hele Skandinavien. Og når gæsterne er så glade for at komme her, som tilfredsheden viser, ja, så er Fårup klar til endnu et hop i besøgstallet. Vi skal bare have nogle flere solskinstimer og lidt mindre regn, lyder det fra direktør Søren Kragelund i en pressemeddelelse. Med det høje besøgstal fra uge 30 håber direktøren nu på, at sidste års rekord for hele sæsonen kan blive sat til vægs i år. - At vi på trods af det dårlige vejr stadig har en realistisk mulighed for slå besøgsrekorden fra sidste år, det er vi enormt stolte over, siger Søren Kragelund.

Referat:
Fårup Sommerland sætter for anden gang i sæsonen besøgsrekord.